I 2001 importerte Norge jordbruksvarer for 18,2 milliarder kroner, viser tall fra Statistisk sentralbyrå som Norsk Landbrukssamvirke har satt sammen.
Det er en økning på 8 milliarder kroner på ti år - eller 80 prosent. Men av hver hundrelapp vi importerer for, havner 66 kroner i EU. Brasil får seks kroner. Det nyfattige landet Argentina får 80 øre.
De 49 minst utviklede landene på Jorda (MUL) deler på en femtiøring. I løpet av denne perioden har Norge innført nulltoll på jordbruksvarer fra disse landene.
Likevel har de ikke fått ta del i den enorme verdistigningen på mat i denne perioden.
Styreleder Steinar Dvergsdal synes dette er et stort paradoks når et svært vanlig argument i den offentlige debatten om bistand, er at vi må svekke importvernet for å øke handelen med jordbruksvarer fra de fattigste landene.
Nå utfordrer han varehandelen til å gjøre noe med dette fra neste år.